Temeljem odredbe članka 56. Zakona o proračunu („Narodne novine“ broj 144/21), odredbe članka 4. Procedure o mjerilima i načinu korištenja vlastitih prihoda proračunskih korisnika, KLASA: 023-01/20-01/672, URBROJ: 2168/01-02-01-0243-20-2 od 29. listopada 2020., te odredbe članka 58. Statuta Osnovne škole Kaštanjer Pula, KLASA: KLASA: 002-01/19-01/01, URBROJ: 2168/01-55-54-08-19-3 od 1.2.2019. godine i Izmjene Statuta, KLASA: 002-01/20-01/01, URBROJ: 2168/01-55-54-08-20-2od 27. 2 2020., Školski odbor Osnovne škole Kaštanjer Pula na sjednici održanoj dana 28.12.2022. donio je sljedeći

**PRAVILNIK**

**o mjerilima i načinu korištenja nenamjenskih donacija i vlastitih prihoda**

**Članak 1.**

Ovim Pravilnikom uređuje se ostvarivanje i način korištenja nenamjenskih donacija i vlastitih prihoda Osnovne škole Kaštanjer Pula (u daljnjem tekstu: Škola).

**Članak 2.**

Škola može ostvarivati donacije od fizičkih osoba, neprofitnih organizacija, trgovačkih društava i ostalih subjekata izvan općeg proračuna za koje nije utvrđena njihova namjena propisom i/ili ugovorom (u daljnjem tekstu: nenamjenske donacije).

Vlastiti prihodi Škole su prihodi koje Škola ostvaruje od obavljanja poslova na tržištu ili u tržišnim uvjetima, a koje poslove mogu obavljati i drugi pravni subjekti izvan općeg proračuna.

Vlastitim prihodima Škole u smislu ovog Pravilnika smatraju se prihodi Škole ostvareni od:

- iznajmljivanja dvorane i ostalih školskih prostora i opreme

- prihodi od prodaje starog papira

- prihodi od prodaje učeničkih i drugih radova

- prihodi koje ostvari učenička zadruga

- prihodi od prodaje uredskog namještaja i opreme koja zbog zastarjelosti i tehničke neispravnosti nije pogodna za upotrebu u Školi

- prihodi od organiziranja stručnih skupova, radionica i ostalih izvannastavnih aktivnosti

- ostali prihodi ostvareni na tržištu i u tržišnim uvjetima ostvareni u skladu s

pozitivno pravnim propisima, aktima Škole i Grada Pula – Pola kao osnivača Škole.

Odlukom o izvršavanju proračuna može se odrediti izuzeće od obveze uplate nenamjenskih donacija i vlastitih prihoda u proračun.

Odredbe ovog Pravilnika ne odnose se na sredstva koja se ostvaruju iz proračuna (državnog ili jedinice lokalne i područne (regionalne) samouprave za financiranje redovne i programske djelatnosti i prihode po posebnim propisima (namjenski prihodi).

**Članak 3.**

Nenamjenske donacije Škole mogu se koristiti za materijalne i financijske rashode te nabavu opreme za redovnu i programsku djelatnost Škole.

Vlastitim prihodima Škole prvenstveno se podmiruju rashodi koji nastaju obavljanjem poslova na temelju kojih su vlastiti prihodi ostvareni.

**Članak 4.**

Ako su u tekućoj godini nenamjenske donacije i vlastiti prihodi uplaćeni u nižem iznosu nego što je planirano u proračunu i financijskom planu Škole, mogu se preuzeti i plaćati obveze do visine uplaćenih, odnosno prenesenih sredstava.

Ako Škola u bilanci na dan 31.12. prethodne godine ima iskazan manjak prihoda (iz izvora: vlastiti prihodi) obvezna je vratiti prihode ostvarene u iznosu većem od iznosa potrebnog za pokriće rashoda iz članka 3. rasporediti za pokriće iskazanog manjka.

Ako Škola ostvari vlastite prihode u iznosu većem od iznosa potrebnog za podmirivanje rashoda iz članka 3. stavka 2. ovog članka, može ih koristiti za:

- materijalne rashode

- nabavu nefinancijske imovine Škole

- nagrade zaposlenicima za radne rezultate sukladno posebnoj odluci ravnatelja/ice i

ostale rashode za zaposlenike.

Ukupni iznos nagrade i ostalih rashoda za zaposlenike iz ovog članka, stavka 3. alineje 3. tijekom kalendarske godine za pojedinog zaposlenika može se odrediti do maksimalnog neoporezivog godišnjeg iznosa prema Zakonu o porezu na dohodak.

Ukupni iznos nagrada i ostalih rashoda za zaposlenike iz ovog članka, stavka 3. alineje 3, ne može iznositi više od 25% prihoda ostvarenih iz vlastitih prihoda i nenamjenskih donacija.

Ako Škola ostvari značajne nenamjenske donacije i vlastite prihode, nakon podmirenja rashoda iz članka 3., može naplaćene i prenesene, a neplanirane prihode koristiti po odluci ravnatelja/ice uz prethodno mišljenje Školskog odbora.

**Članak 5.**

Vlastiti prihodi koji se ne iskoriste u tekućoj godini, prenose se sljedeću proračunsku godinu, a ostvareni višak prihoda koristi se sukladno zakonu i općim aktima Škole i Proceduri o mjerilima i načinu korištenja vlastitih prihoda proračunskih korisnika Grada Pula – Pola.

**Članak 6.**

Školski odbor kontinuirano tijekom godine prati ostvarenje i korištenje nenamjenskih donacija i vlastitih prihoda sukladno posebnim propisima, Proceduri o mjerilima i načinu korištenja vlastitih prihoda proračunskih korisnika Grada Pula – Pola i drugim aktima osnivača.

Škola je obvezna o ostvarenju nenamjenskih donacija i vlastitih prihoda izvještavati proračunski nadležna upravna tijela, a nadležno upravno tijelo može zatražiti izvještavanje i u drugim rokovima, a po potrebi i dodatna izvješća.

**Članak 7.**

Ovaj se Pravilnik može mijenjati i dopunjavati samo prema postupku i na način na koji je donesen.

**Članak 8.**

Ovaj će se Pravilnik dostaviti Upravnom odjelu za društvene djelatnosti i mlade Grada Pula – Pola radi davanja suglasnosti na isti.

Po dobivanju suglasnosti Upravnog odjela za društvene djelatnosti i mlade Grada Pula – Pola, ovaj će se Pravilnik objaviti na oglasnoj ploči Škole, te će stupiti na snagu danom objave na oglasnoj ploči Škole.

KLASA: 011-01/22-02/03

URBROJ: 2168/01-55-54-02/06-22-1

Pula, 28.12.2022. godine

Predsjednica Školskog odbora

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tatiana Giorgi, prof. GK

Suglasnost na ovaj Pravilnik dao Upravni odjel za društvene djelatnosti i mlade Grada Pula – Pola 05. siječnja 2023. godine.

Ovaj Pravilnik objavljen je na oglasnoj ploči Škole dana 9. siječnja 2023. godine i stupio je na snagu istoga dana.

Ravnateljica:

Nada Crnković, mag.paed.